Инарыкъуейхэр псоми ятокIуэ
ШколакIуэхэм я урысейпсо олимпиадэм и щIыналъэ Iыхьэхэм къарикIуахэр къыщапщытэж зэманыр къэсащ. Тэрч районым егъэджэныгъэмкIэ и IэнатIэм и IэщIагъэлIхэмрэ щIыпIэм и егъэджакIуэ пашэхэмрэ иджыблагъэ хэплъэжащ ныбжьыщIэхэм я районпсо зэхьэзэхуэм наIуэ къищIахэм.
ЩIыпIэм и пресс-IуэхущIапIэм и лэжьакIуэ КIуантIэ Замирэ щыгъуазэ дызэрыхуищIамкIэ, мыгъэрей школ олимпиадэхэм хэтащ районым и курыт еджапIэ 20-м я 7 — 11-нэ классхэм щIэс ныбжьыщIэ 1812-рэ. Ахэр зэпеуащ курыт школхэм щадж предмет 21-кIэ. НыбжьыщIэхэм я зэфIэкIхэм кIэлъыплъащ предмет къэс щхьэхуэу къыхузэрагъэпэща къэпщытакIуэ гупхэр. А лэжьыгъэ псори и нэIэм щIэтащ школакIуэхэм я къэралпсо зэпеуэм и щIыналъэ Iыхьэхэр егъэкIуэкIынымкIэ яубзыхуа къызэгъэпэщакIуэ комитетым, егъэджэныгъэмкIэ щIыпIэ IэнатIэм и унафэщI Варий Маринэ зи пашэм.
Олимпиадэ зэщIэхъееныгъэм хыхьэ школакIуэхэм я бжыгъэр гъэ къэс нэхъыбэ щохъу Тэрч районым. УрысыбзэмкIэ екIуэкIа зэпеуэм ныбжьыщIэ нэхъыбэ кърихьэлIащ — школакIуи 168-рэ. Апхуэдэу сабий куэд хэтащ инджылызыбзэмкIэ, химиемкIэ, биологиемкIэ зэхьэзэхуэхэм. КъэпщытакIуэхэм къызэралъытамкIэ, ехъулIэныгъэ лъагэхэр зыIэрагъэхьащ Тэрч къалэм дэт курыт школхэу №№1, 3, 2-хэм. Абыхэм япэ увыпIэхэр къахьащ. Къуажэ школхэм я гъэсэнхэм ящыщу нэхъ къыхэжаныкIар Инарыкъуей, Урожайнэ жылэхэм дэт курыт школхэм я еджакIуэхэрщ.
Зэпеуэхэм щытекIуахэм я зэфIэкIхэр щагъэлъэгъуэнущ республикэпсо зэхыхьэм. Абы нэхъыфIу къыщалъытэ ныбжьыщIэ зэчиифIэхэр къыкIэлъыкIуэ зэхьэзэхуэхэм хэтынущ.
ТАМБИЙ Линэ.
Тэрч район
